AN COIMISIÚN EORPACH An Bhruiséil,13.1.2023 COM(2023) 11 final TUARASCÁIL ÓN gCOIMISIÚN CHUIG PARLAIMINT NA hEORPA AGUS CHUIG AN gCOMHAIRLE maidir le cur chun feidhme clár beachadóireachta



Clár 1.RÉAMHRÁ 2.MODHEOLAÍOCHT 3.FORBHREATHNÚ AR EARNÁIL BEACHADÓIREACHTA AN AONTAIS EORPAIGH 3.1Táirgeadh agus praghsanna 3.2Trádáil 4.CLÁIR BHEACHADÓIREACHTA NÁISIÚNTA A CHUR CHUN FEIDHME 4.1Bunús dlí 4.2Cuspóirí agus bearta 4.3Buiséad an Aontais le haghaidh cláir bheachadóireachta náisiúnta agus ráta úsáide 4.4Leithdháileadh ranníocaíocht an Aontais in aghaidh an Bhallstáit 4.5Caiteachas arna thabhú de réir an chineáil birt 5.MODHANNA A ÚSÁIDTEAR CHUN LÍON NA gCOIRCEOG BEACH A CHINNEADH 6.BEACHADÓIREACHT I bPLEANANNA STRAITÉISEACHA CBT TAR ÉIS 2022 7.CONCLÚID

1. RÉAMHRÁ I gcomparáid le hearnálacha talmhaíochta eile, is tábhachtaí earnáil na beachadóireachta ná mar a thabharfadh a beagmhéid le fios. Cuireann sí ar bhealach sárluachmhar le barra, torthaí agus flóra eile a phailniú, chomh maith le mil agus táirgí beachadóireachta eile a sholáthar. Tá roinnt uirlisí ag Comhbheartas Talmhaíochta an Aontais Eorpaigh (CBT) chun tacú le hearnáil na beachadóireachta, lena n‑áirítear na cláir bheachadóireachta a leagtar amach i Rialachán (AE) Uimh. 1308/2013 (CEM). Faoi Airteagal 225(a) de CEM, ní mór don Choimisiún tuarascáil a thíolacadh do Pharlaimint na hEorpa agus don Chomhairle gach 3 bliana maidir leis na bearta a bhaineann le hearnáil na beachadóireachta mar a leagtar amach in Airteagail 55, 56 agus 57. Ní mór na forbairtí is déanaí i ndáil le córais sainaitheanta coirceog beach a áireamh sa tuarascáil freisin. Comhlíonann an tuarascáil seo ceanglas Airteagal 225(a). Cumhdaítear sa tuarascáil cur chun feidhme na gclár náisiúnta beachadóireachta le haghaidh 2020-2022, a tarraingíodh suas le haghaidh na mblianta beachadóireachta 2020-2022, a bhí i bhfeidhm ón 1 Lúnasa 2019 go dtí an 31 Iúil 2022, agus ar tugadh fógra don Choimisiún ina leith faoin 15 Márta 2019. Rinneadh na cláir sin a mhodhnú ina dhiaidh sin in 2021 chun síneadh a chur leo go dtí an 31 Nollaig 2022 mar a cheanglaítear le hAirteagal 55(1) de CEM agus arna leasú leis an rialachán idirthréimhseach. Leis an modhnú, méadaíodh leithdháileadh buiséadach bliantúil an Aontais freisin ó EUR 40 milliún go EUR 60 milliún in 2021. Ceadaítear le síneadh sin na gclár aistriú rianúil ó na hidirghabhálacha atá ann faoi láthair go dtí na hidirghabhálacha amach anseo a áirítear i bpleananna straitéiseacha CBT. Ní chumhdaítear leis an tuarascáil an cur chun feidhme le linn na bliana beachadóireachta fadaithe ón 1 Lúnasa 2021 go dtí an 31 Nollaig 2022. Is ag deireadh 2023 amháin is féidir an tuarascáil iomlán ar chur chun feidhme le linn na bliana fadaithe a ullmhú, ós rud é go mbeidh íocaíochtaí á ndéanamh le tairbhithe fós go dtí an 15 Deireadh Fómhair 2023. Is é seo an t‑ochtú tuarascáil atá eisithe ag an gCoimisiún chuig Parlaimint na hEorpa agus chuig an gComhairle maidir le cur chun feidhme na gclár beachadóireachta. Ní chumhdaítear sa tuarascáil gach gné den bheachaireacht ach dírítear inti ar chláir bheachadóireachta a chur chun feidhme. Mar sin féin, soláthraítear léi forbhreathnú gearr ar earnáil na beachadóireachta san Aontas Eorpach, mar aon le faisnéis faoi thacaíocht an Aontais d’earnáil na beachadóireachta faoi phleananna straitéiseacha CBT amach anseo. Tá tacaíocht dhíreach á soláthar ag an Aontas d’earnáil na beachaireachta ó bhí 1997 ann. Tugann an tacaíocht sin rogha do na Ballstáit cláir náisiúnta a tharraingt suas dá n‑earnáil beachadóireachta. Is é is cuspóir do na cláir sin feabhas a chur ar na dálaí ginearálta maidir le táirgí beachadóireachta a tháirgeadh agus a mhargú: mil, glóthach ríoga, pailin, gliú beach agus céir bheach. Déanann an tAontas Eorpach na cláir bheachadóireachta a chómhaoiniú ag ráta 50 % agus maireann siad ar feadh 3 bliana. Is cláir dheonacha atá iontu ach roghnaigh na Ballstáit uile iad a thabhairt isteach, rud a léiríonn spéis mhór na mBallstát agus riachtanais na hearnála araon. Ó 2023 ar aghaidh, beidh tacaíocht fós á fáil ag an earnáil faoi idirghabhálacha beachadóireachta éigeantacha atá ina gcuid de phleananna straitéiseacha CBT a formheasadh le déanaí. Féadfaidh na Ballstáit an ráta cómhaoinithe a mhéadú freisin ó íosmhéid 50 % go huasmhéid 70 %. 2. MODHEOLAÍOCHT Tá an tuarascáil seo bunaithe ar na foinsí faisnéise seo a leanas:

-Faisnéis faoina dtugann na Ballstáit fógra faoi Rialachán Tarmligthe (AE) 2015/1366 ón gCoimisiún maidir le cabhair in earnáil na beachadóireachta, lena n‑áirítear líon na gcoirceog beach ina gcríocha. -Faisnéis faoina dtugann na Ballstáit fógra faoi Rialachán Tarmligthe (AE) 2015/1368 ón gCoimisiún maidir le cabhair in earnáil na beachadóireachta, lena n‑áirítear na tuarascálacha bliantúla cur chun feidhme a leagtar síos in Airteagal 10 den Rialachán sin. Áirítear sna tuarascálacha bliantúla sin achoimre ar an gcaiteachas a tabhaíodh in euro le linn na bliana beachadóireachta, arna miondealú de réir birt, agus ar na torthaí bunaithe ar tháscairí feidhmíochta le haghaidh gach birt a cuireadh chun feidhme. Mar sin féin, níl na táscairí sin comhchuibhithe ar leibhéal an Aontais agus níor úsáideadh iad chun teacht ar chonclúidí i gcomhthéacs na tuarascála seo. -Sonraí maidir le táirgeadh meala agus trádáil idirnáisiúnta na meala ó Eurostat, ó Chomhthrádáil na Náisiún Aontaithe agus ó Eagraíocht Bhia agus Talmhaíochta (FAO) na Náisiún Aontaithe. Tá figiúirí mionsonraithe agus táblaí achoimre maidir le margadh na meala agus maidir leis na cláir bheachadóireachta náisiúnta ar fáil ar shuíomh gréasáin Europa an Choimisiúin. 3. FORBHREATHNÚ AR EARNÁIL BEACHADÓIREACHTA AN AONTAIS EORPAIGH 3.1 Táirgeadh agus praghsanna Cumhdaítear 2017 agus 2018 leis na sonraí is déanaí atá ar fáil maidir le táirgeadh agus praghsanna san Aontas, sonraí arna dtuairisciú ag na Ballstáit in 2019 faoina gcláir bheachadóireachta náisiúnta le haghaidh 2020-2022. Ba cheart do na Ballstáit sonraí margaidh comhchosúla a thuairisciú le haghaidh 2021 agus 2022 in 2023. Táirgeadh Na sonraí faoinar tugadh fógra in 2019 faoi chláir 2020-2022 le haghaidh 2018, léirítear iontu go raibh thart ar 17.3 milliún coirceog san Aontas agus iad á mbainistiú ag 615 058 mbeachaire. Ó shin i leith, tá méadú tagtha ar líon na gcoirceog beach go dtí 18.9 milliún in 2020 agus 20 milliún in 2021. Léiríonn sonraí is déanaí 2018 maidir le beachairí go bhfuil méadú substaintiúil tagtha ar líon na mbeachairí ó bhí 2016 ann, tráth a tuairiscíodh 568 194 bheachaire le haghaidh chláir 2017-2019. Tabhair faoi deara, áfach, nach bhfuil aon mhodh comhchuibhithe ann chun beachairí a shainmhíniú ná chun líon na mbeachairí a mheas, agus mar sin, aon athrú ar an líon sin, ní gá gur léiriú é ar threocht ghinearálta san earnáil. Ós rud é go mbaineann na figiúirí táirgeachta deireanacha arna dtuairisciú ag na Ballstáit le 2018, agus gur soláthraíodh na figiúirí sin sa tuarascáil roimhe seo an 17 Nollaig 2019, baintear leas sa tuarascáil seo as sonraí ó FAO. De réir na sonraí sin, tháirg an tAontas Eorpach 217 864 thona meala in 2020, rud a fhágann gurb é an tAontas an dara táirgeoir meala is mó ar domhan, tar éis na Síne, a tháirg 458 100 tona an bhliain sin. Ó bhí 2018 ann, tá laghdú ó 258 610 tona, laghdú thart ar 16 %, tagtha ar tháirgeacht an Aontais. Ní tháirgeann an tAontas mil leordhóthanach chun freastal ar an éileamh. In 2020, bhí neamhthuilleamaíocht meala thart ar 60 % aige, i.e. thart ar an leibhéal céanna a bhí ann in 2018. Ba í an Úcráin an príomhsholáthróir meala allmhairithe in 2020 (31 % de na hallmhairí), agus an tSín ina dhiaidh sin (21 % de na hallmhairí). Praghsanna De réir na sonraí is déanaí atá ar fáil le haghaidh 2018 arna dtuairisciú ag na Ballstáit, ba é EUR 6.46/kg meánphraghas an Aontais ar mhil ilbhláthanna ag an láithreán táirgthe agus ba é EUR 3.79/kg a mheánphraghas ar dhíolachán ar an mórchóir ag mórdhíoltóirí. Is mór idir na Ballstáit ó thaobh praghsanna meala de, ag brath ar cháilíocht agus ar dhíolphointe na meala. Ar éigean atá athrú tagtha ar an meánphraghas i gcomparáid leis na figiúirí a soláthraíodh roimhe seo le haghaidh 2015. Mar sin féin, tá méadú tagtha ar an meánchostas táirgthe ó EUR 3.21/kg in 2015 go dtí EUR 3.90/kg in 2018, rud a fhágann go bhféadfadh corrlach brabúis níos lú a bheith ann in aghaidh an kg meala a tháirgtear. Ós rud é nach ndéanann na Ballstáit méideanna na meala a dhíoltar ar an mórchóir agus ar an láithreán táirgthe a thuairisciú, is deacair an corrlach brabúis atá ann le haghaidh táirgeoirí dá bharr a ríomh. 3.2 Trádáil Allmhairí Níl ag an Aontas Eorpach ach neamhthuilleamaíocht meala thart ar 60 %. In 2021, d’allmhairigh an tAontas 173 403 thona meala ar luach iomlán EUR 406.1 milliún. Is é an tAontas an dara hiompórtálaí meala is mó ar domhan tar éis Mheiriceá Thuaidh, agus is í an Úcráin a phríomhsholáthróir. Ó bhí 2019 ann, tá méadú tagtha ar allmhairí an Aontais ón Úcráin ó 44 523 thona in 2019 go 53 777 dtona in 2021. Le linn na tréimhse céanna, tháinig méadú ar allmhairí ón tSín, an dara soláthróir is mó atá ag an Aontas, ó 45 108 dtona go 48 109 dtona, agus tháinig laghdú ar allmhairí ó na soláthróirí sa tríú agus sa cheathrú háit, an Airgintín agus Meicsiceo, ó 21 269 dtona agus 18 205 thona in 2019, go 14 396 agus 15 486 thona in 2021, faoi seach. De ghnáth, is saoire mil a allmhairítear ó thíortha nach Ballstáit den Aontas iad ná mil a tháirgtear san Aontas, agus in 2021, ba é EUR 2.34/kg an meánphraghas allmhairiúcháin. Onnmhairí Is ísle i bhfad méid onnmhairí an Aontais ná méid na n‑allmhairí. In 2021, d’onnmhairigh an tAontas 25 421 thona meala ar luach iomlán EUR 146.4 milliún, figiúr a léiríonn thart ar 15 % d’allmhairí an Aontais de réir méid. Is iad an Ríocht Aontaithe, an Eilvéis, an Araib Shádach, SAM agus an tSeapáin na príomh-mhargaí le haghaidh mhil an Aontais. In 2021, ba é EUR 5.76/kg an meánphraghas onnmhairiúcháin. Fíor 1: Meánphraghsanna na meala a allmhairítear chuig an Aontas agus a onnmhairítear ón Aontas

4.CLÁIR BHEACHADÓIREACHTA NÁISIÚNTA A CHUR CHUN FEIDHME 4.1 Bunús dlí Is iad Airteagail 55 go 57 de CEM an bunús dlí do chláir bheachadóireachta náisiúnta 2020-2022, arna bhforlíonadh leis na Rialacháin seo a leanas: -Rialachán Tarmligthe (AE) 2015/1366 ón gCoimisiún, arna leasú le Rialachán Tarmligthe (AE) 2021/580 ón gCoimisiún agus -Rialachán Tarmligthe (AE) 2015/1368 ón gCoimisiún, arna leasú le Rialachán Tarmligthe (AE) 2021/166 ón gCoimisiún. Formheasadh na cláir le haghaidh na mblianta beachadóireachta 2020-2022 agus maoiniú na gclár sin trí Chinneadh Cur Chun Feidhme (AE) 2019/974 ón gCoimisiún an 12 Meitheamh 2019. Leasaíodh na cláir sin in 2021 chun síneadh a chur leo go dtí deireadh 2022 agus chun an buiséad bliantúil a mhéadú ó EUR 40 milliún go EUR 60 milliún (arb é ranníocaíocht an Aontais é). Formheasadh na cláir leasaithe le Cinneadh Cur Chun Feidhme (AE) 2021/974 ón gCoimisiún an 9 Meitheamh 2021. 4.2 Cuspóirí agus bearta Is é is príomhchuspóir do na cláir sin feabhas a chur ar na coinníollacha ginearálta maidir le táirgí beachadóireachta a tháirgeadh agus a mhargú san Aontas. Le hathchóiriú an Chomhbheartais Talmhaíochta in 2013, rinneadh athruithe ar na cláir, athruithe arb é ab aidhm dóibh bearta incháilithe a chur in oiriúint do riachtanais na hearnála agus leithdháileadh bhuiséad an Aontais a fheabhsú trí fheabhas a chur ar na modhanna a úsáideann na Ballstáit chun líon na gcoirceog beach ar a gcríocha a mheas. Na bearta incháilithe le haghaidh chláir 2020-2022, eascraíonn siad as na bearta céanna a bhí ar fáil le haghaidh chláir 2017-2019, agus déantar cur síos orthu thíos. (a) Cúnamh teicniúil do bheachairí agus do ghrúpaí beachairí. Baineann na Ballstáit úsáid as an mbeart seo chun oiliúint a chistiú, cúrsaí a eagrú agus bróisiúir oideachasúla a phriontáil, chomh maith le trealamh teicniúil a cheannach chun mil a tháirgeadh agus a chur faoi phróiseáil phríomhúil agus chun tacaíocht shonrach a sholáthar do bheachairí óga. (b) Ionróirí coirceog beach agus galair sna coirceoga beach a chomhrac, go háirithe an varróis. Leathnaíodh raon feidhme an bhirt seo cheana féin sa chlár roimhe seo chun go rachfaí i ngleic le hionróirí coirceog beach agus galair eile sna coirceoga beach, chomh maith leis an varróis, ionróirí amhail an chornfhoiche Áiseach (Vespa velutina) agus an Chiaróg Choirceoige Bheag (Aethina tumida). Mar sin féin, díríonn formhór na gclár fós ar an varróis a chomhrac trí thacú le gníomhaíochtaí chun an t‑ualach seadánach a laghdú agus trí bheachairí a chur ar an eolas faoin ngá leis an varroa mite a chomhrac agus faoi na modhanna chun é sin a dhéanamh. (c) Cuíchóiriú buailteachais. Tacaíocht do ghníomhaíochtaí chun cabhrú le bainistiú buailteachais, amhail obair ar shainaithint coirceog agus frámaí, clár buailteachais a bhainistiú, agus infheistíocht a dhéanamh in ábhar agus i dtrealamh chun buailteachas agus mapáil cineálacha bláthanna a éascú. (d) Bearta chun tacú le saotharlanna chun anailís a dhéanamh ar tháirgí beachadóireachta chun cuidiú le beachairí a gcuid táirgí a chur ar an margadh agus cur le luach na dtáirgí sin. Le raon feidhme an bhirt seo (cé go n‑úsáidtear é go príomha chun anailísí ar airíonna fisiceimiceacha na meala a chistiú), cumhdaítear freisin táirgí beachadóireachta eile amhail glóthach ríoga, pailin, gliú beach nó céir bheach. Cuireann an fhaisnéis seo ar a gcumas do na beachairí a dtáirgí a mhargú níos fearr agus luach a dtáirgí a mhéadú. (e) Bearta le tacú le hathstocáil coirceog beach. Cuireann an beart cúnamh ar fáil chun caillteanais beach a chumhdach, rud a sheachnaíonn titim sa táirgeadh. Úsáidtear an cistiú go príomha chun coilíneachtaí beach, cráinbheacha nó coirceoga nua a cheannach agus chun táirgeadh na gcráinbheach a chur chun cinn, go háirithe pórtha dúchasacha. (f) Comhoibriú le comhlachtaí speisialaithe maidir le cur chun feidhme na gclár taighde feidhmeach i réimse na beachadóireachta agus na dtáirgí beachadóireachta. Cuireann sé sin ar a gcumas do na Ballstáit tionscadail shonracha taighde a chistiú arb é is aidhm dóibh feabhas a chur ar an mbeachaireacht, ar tháirgeadh nó ar cháilíocht na meala, agus torthaí na dtionscadal sin a scaipeadh. (g) Faireachán ar an margadh. Tacaíonn sé sin le faireachán ar an margadh a dhéanamh maidir le táirgí agus praghsanna na beachadóireachta chun cuidiú le feabhas a chur ar na coinníollacha táirgthe agus chun tacú le straitéisí náisiúnta maidir le faireachán ar an margadh. (h) Cur le cáilíocht na dtáirgí chun an leas is mó is féidir a bhaint as na táirgí atá ar an margadh. Cistítear leis seo gníomhaíochtaí tacaíochta chun leas a bhaint as acmhainneacht margaidh na meala agus táirgí beachadóireachta eile. 4.3 Buiséad an Aontais le haghaidh cláir bheachadóireachta náisiúnta agus ráta úsáide Na cistí a leithdháil an tAontas ar earnáil na beachadóireachta, tháinig méadú orthu ó EUR 36 mhilliún in aghaidh na bliana le haghaidh chláir bheachadóireachta 2017-2019 go dtí EUR 40 milliún in aghaidh na bliana faoi chláir 2020-2022. Leasaíodh iad sin in 2021 chun síneadh a chur lena saolré agus chun an leithdháileadh buiséadach a mhéadú go dtí EUR 60 milliún ó 2021 ar aghaidh. Tá ranníocaíocht an Aontais le cláir bheachadóireachta ag teacht le 50 % den chaiteachas a dhéanann na Ballstáit. I gcás na mblianta beachadóireachta 2020-2022, bhí cistiú EUR 318.9 milliún ar fáil do chláir bheachadóireachta náisiúnta san Aontas, 48 % níos mó ná an cistiú a bhí ar fáil don tréimhse 2017-2019. Ranníocaíocht ón Aontas is ea leath den chistiú sin, agus cómhaoiniú na mBallstát is ea an leath eile. Cé nár baineadh úsáid iomlán as an gcistiú, bhí an ráta ionsúcháin sách ard in 2019 agus in 2020 fós, ach thit sé go substaintiúil in 2021. Míniú ar an laghdú sin ar an ráta úsáide in 2021 is ea an méadú substaintiúil ar an leithdháileadh buiséadach agus an leasú ar na cláir chun na cistí sin a ionsú, leasú a rinneadh beagán déanach ós rud é gur tugadh fógra fúthu i mí an Mhárta 2021 agus gur formheasadh iad i mí an Mheithimh 2021. Cé gur cuireadh na hathruithe a bhí ar na bacáin ar a súile do na Ballstáit in 2020, agus cé gur spreagadh iad leis na cistí a ghlacadh a oiread agus ab fhéidir in 2021, bhí deacrachtaí ag roinnt Ballstát na cistí méadaithe a ionsú, go háirithe na Ballstáit a fuair cistiú i bhfad níos airde ná mar a fuair siad in 2019. I ndáiríre, cé go raibh ráta ionsúcháin 80 % nó níos mó ag 21 Bhallstát in 2020, agus cé nach raibh ach 6 Bhallstát a bhain ráta níos lú ná 80 % amach, ní raibh ach 11 Bhallstát a raibh ráta ionsúcháin 80 % nó níos mó acu in 2021, agus bhain 16 Bhallstát ráta níos lú ná 80 % amach. I dTábla 1 déantar achoimre ar ráta cistiúcháin agus cur i gcrích an Aontais maidir le cláir bheachadóireachta 2020-2022 agus i mbliain bheachadóireachta 2019 (bliain nach raibh sonraí ar fáil ina leith tráth a foilsíodh an tuarascáil dheireanach an 17 Nollaig 2019).

Tábla 1: Ráta cistiúcháin agus cur i gcrích an Aontais maidir le cláir bheachadóireachta Cistí Aontais a bhí ar fáil le haghaidh na mblianta seo a leanas: bliain bheachadóireachta 2019 cláir 2017-2019 bliain bheachadóireachta 2020 cláir 2020-2022 bliain bheachadóireachta 2021 cláir 2020-2022 bliain bheachadóireachta 2022 cláir 2020-2022 bliain airgeadais 2023 i gcás idirghabhálacha beachadóireachta faoi Phleananna Straitéiseacha CBT Eanáir – Deireadh Fómhair 2023 in EUR 36 000 000 39 441 410 60 000 000 60 000 000 60 000 000 Méid na gcistí Aontais arna n‑úsáid ag na Ballstáit in EUR* 33 757 308 35 947 262 46 772 973 Tabharfar fógra fúthu faoin 31 Nollaig 2023 Tabharfar fógra fúthu faoin 15 Meitheamh 2024 Ráta cur i gcrích 94 % 91 % 78 % *Foinse: Tuarascálacha Cur Chun Feidhme Bliantúla na mBallstát arna dtíolacadh i gcomhréir le hAirteagal 10 de Rialachán (AE) 2015/1368. 4.4 Leithdháileadh ranníocaíocht an Aontais in aghaidh an Bhallstáit Na rialacha maidir le leithdháileadh ranníocaíochtaí an Aontais ar na cláir bheachadóireachta a ríomh mar a leagtar síos iad in Airteagal 4 de Rialachán Tarmligthe (AE) 2015/1366 ón gCoimisiún, tá siad bunaithe ar chion na gcoirceog beach ar thug gach Ballstát atá rannpháirteach sa chlár fógra fúthu, mar aon le ranníocaíocht íosta socraithe ón Aontas de EUR 25 000 in aghaidh an chláir. Mar sin féin, má iarrann Ballstát níos lú ná a theidlíocht ar bhonn an chion coirceog beach atá aige, féadfar an chuid eile den chistiú Aontais a dháileadh ar Bhallstáit eile a iarrann níos mó ná a sciar teoiriciúil den chistiú. I gcomhréir le hAirteagal 4 de Rialachán (AE) 2015/1366, an leithdháileadh de chistí Aontais le haghaidh na gclár beachadóireachta 2020-2022 ar tugadh fógra ina leith in 2019, bhí sé bunaithe ar líon na gcoirceog beach a chuir na Ballstáit in iúl in 2017 agus 2018. Ó 2021 ar aghaidh, leithdháileadh ranníocaíochtaí méadaithe an Aontais mar a leagtar amach in Iarscríbhinn 10 a ghabhann leis an Rialachán maidir le Pleananna Straitéiseacha CBT (Rialachán (AE) 2021/2115). Ríomhadh na leithdháiltí sin ar bhonn líon na gcoirceog beach a chuir na Ballstáit in iúl in 2013 ina gcláir bheachadóireachta le haghaidh 2014-2016, arna gcoigeartú leis na hiarratais ar chistiú sa chlárthréimhse 2017-2019. Fíor 2: Leithdháileadh ranníocaíocht an Aontais in aghaidh an Bhallstáit le haghaidh bhlianta beachadóireachta 2020-2022 Foinse: Cinneadh Cur Chun Feidhme (AE) 2019/974 ón gCoimisiún (le haghaidh 2020) agus Cinneadh Cur Chun Feidhme 2021/974 ón gCoimisiún (le haghaidh 2021 agus 2022). 4.5 Caiteachas arna thabhú de réir an chineáil birt Faoi Airteagal 10 de Rialachán 2015/1368, ceanglaítear ar na Ballstáit tuarascáil bhliantúil ar chur chun feidhme a sholáthar faoin 15 Márta gach bliain lena gcumhdófar an bhliain bheachadóireachta roimhe sin. In 2021 agus 2022 tugadh fógra faoin gcéad dá thuarascáil bhliantúla, a chomhfhreagraíonn do na blianta beachadóireachta 2020 agus 2021, faoi seach. Taispeántar sa phíchairt thíos (Fíor 3)an miondealú ar chaiteachas de réir an chineáil birt le haghaidh bhliain bheachadóireachta 2021. Chun comparáid a éascú, tugtar miondealú ar chaiteachas de réir an chineáil birt le haghaidh bhliain bheachadóireachta 2020 i bhFíor 4, rud a léiríonn go raibh cosúlacht eatarthu maidir leis an dáileadh foriomlán, arna thomhas mar chéatadán. In 2021, bhain 54 % den chistiú a bhí ar fáil le dhá bheart (cúnamh teicniúil agus ionróirí coirceog beach a chomhrac). In 2020, ar aon dul le blianta roimhe sin, bhí ráta na mbeart sin i dteannta a chéile gar do 60 %. Is léiriú é sin ar an ngá leanúnach le scileanna beachairí a uasghrádú agus le hinfheistíocht a dhéanamh i dtrealamh beachaireachta, rud a dtugtar tacaíocht dó faoi bheart A (cúnamh teicniúil) agus i gcleachtais bheachaireachta chun galair agus ionróirí sna coirceoga beach a chomhrac, rud a dtugtar tacaíocht dó faoi bheart B (ionróirí coirceog beach agus galair sna coirceoga beach a chomhrac). Ar aon dul le blianta roimhe sin, an chéad dá bheart eile is mó a raibh tóir orthu ná cuíchóiriú buailteachais agus athstocáil coirceog beach, bearta lenar bhain 40 % den chaiteachas iomlán sna Ballstáit trí chéile in 2021 agus 34 % in 2020. I roinnt Ballstát, is cleachtas ríthábhachtach beachaireachta é an buailteachas, a bhfuil gá leis chun riachtanais chothaitheacha na mbeach meala a chumhdach le linn an tséasúir beachaireachta ina iomláine agus chun seirbhísí pailnithe a sholáthar. Ó thaobh tacaíochta de, tháinig taighde feidhmeach agus anailís ar an mil sa 5ú háit agus sa 6ú háit, agus fuair siad 2.7 % agus 2.4 %, faoi seach, den chistiú a bhí ar fáil in 2021. Na bearta chun tacú le feabhsú táirgí agus faireachán ar an margadh, a tugadh isteach den chéad uair i gclár 2017-2019, fuair siad níos lú ná 2 % den chistiú i dteannta a chéile, in 2020 agus in 2021 araon.

Fíor 3: Caiteachas mar chéatadán in aghaidh an bhirt le linn na bliana beachadóireachta 2021

Foinse: Tuarascáil bhliantúil na mBallstát ar chur chun feidhme 2021. Fíor 4: Caiteachas mar chéatadán in aghaidh an bhirt le linn na bliana beachadóireachta 2020 Foinse: Tuarascáil bhliantúil na mBallstát ar chur chun feidhme 2020. 5. MODHANNA A ÚSÁIDTEAR CHUN LÍON NA gCOIRCEOG BEACH A CHINNEADH Faoi Airteagal 3 de Rialachán Tarmligthe (AE) 2015/1366 ón gCoimisiún, ó 2017 ar aghaidh, ní mór do na Ballstáit a bhfuil cláir bheachadóireachta á dtíolacadh acu fógra a thabhairt don Choimisiún gach bliain faoi líon na gcoirceog beach ina gcríoch atá réidh le geimhriú. Thairis sin, ceanglaíodh ar na Ballstáit faoi Airteagal 2 den Rialachán sin modh iontaofa a bheith acu chun an líon sin a chinneadh, modh ar ghá tuairisc a thabhairt air ina gcláir bheachadóireachta. Glacadh an Rialachán Tarmligthe sin in 2015, agus é bunaithe ar an gcumhachtú a deonaíodh faoi Airteagal 56(1)(b) de CEM, agus leag sé síos an bonn chun ranníocaíocht airgeadais an Aontais a leithdháileadh ar chláir bheachadóireachta na mBallstát, ar bhonn líon na gcoirceog beach. Sonraíodh leis freisin sainmhíniú an téarma ‘coirceog beach’, mar atá, ‘… an t‑aonad ina mbíonn coilíneacht beach meala a úsáidtear chun mil, táirgí beachaireachta eile nó ábhar pórúcháin beach meala a tháirgeadh agus ina mbíonn na heilimintí uile is gá chun go mairfidh sí’. Cé nach ar líon na gcoirceog beach faoinar tugadh fógra a bheidh an cistiú bliantúil do na Ballstáit bunaithe a thuilleadh i bpleananna straitéiseacha CBT, is tábhachtach fós a bheith ar an eolas faoi líon na gcoirceog beach sna Ballstáit. Tá gá leis an bhfaisnéis sin chun gur féidir forbairtí san earnáil a leanúint, chun tionchar na tacaíochta a mheas agus chun na saoránaigh Eorpacha a choinneáil ar an eolas. Faoi phleananna CBT a bheidh ann amach anseo i gcomhréir le hAirteagail 36 go 38 de Rialachán (AE) 2022/126, ceanglaítear ar na Ballstáit tuairisc a chur san áireamh ina bplean straitéiseach maidir le modh iontaofa chun líon na gcoirceog beach atá réidh le geimhriú a ríomh agus fógra a thabhairt faoin 15 Meitheamh gach bliain maidir le líon na gcoirceog beach. Na modhanna ríofa sin arna dtuairisciú ag na Ballstáit faoi chláir 2020-2022 agus faoi na pleananna straitéiseacha araon, is beag athrú atá tagtha orthu ó bhí na chéad mhodhanna tuairiscithe i gcláir bheachadóireachta 2017-2019 ann, modhanna a bhfuil cur síos orthu sa tuarascáil roimhe seo an 17 Nollaig 2019. Ós rud é nach raibh aon riail chomhchuibhithe ann lenar rialaíodh na gnéithe sin sular cuireadh an gníomh tarmligthe sin i bhfeidhm, ní féidir comparáid dhíreach a dhéanamh idir líon na gcoirceog beach ar tugadh fógra fúthu sular cuireadh i bhfeidhm é in 2017 agus líon na gcoirceog beach ar tugadh fógra fúthu tar éis an 15 Márta 2017. Mar sin féin, léiríonn an treocht stairiúil fhadtéarmach go bhfuil méadú bliain ar bhliain tagtha ar líon na gcoirceog beach san Aontas Eorpach, faoi mar a léirítear i bhFíor 5. Tá an treocht dhearfach sin feiceálach i ngach Ballstát nach mór. Fíor 5: Forbairt líon na gcoirceog beach san Aontas Eorpach i mílte Foinse: Fógra bliantúil na mBallstát faoi líon na gcoirceog beach atá réidh le geimhriú ina gcríoch féin.